Uuden tutkimuksen mukaan maailmassa julkaistaan liikaa uusia tutkimuksia. Tutkimus (siirryt toiseen palveluun), jonka tekemiseen on osallistunut Aalto-yliopiston tutkijoita, toteaa tieteellisten julkaisujen menettäneen merkitystään valtavan julkaisumäärän vuoksi.

Tutkijoiden on myös aiempaa vaikeampi pysyä ajan tasalla työnsä kannalta oleellisista tutkimuksista, koska tiedontulva on niin valtava.

Tutkijat seurasivat tieteellisten julkaisujen elinkaarta tarkastelemalla niihin tehtyjä viittauksia. Seurannan perusteella he totesivat tutkimusten kiinnostavuuden olevan suurimmillaan muutama vuosi julkaisun jälkeen ja hupenevan sen jälkeen nopeasti. Tutkijoiden mukaan tutkimusten vaipuminen unholaan nopeutuu vuosi vuodelta.